Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 2229/2003 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού αντιντάμπινγκ που επιβλήθηκε στις εισαγωγές πυριτίου, καταγωγής Ρωσίας

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

Με τον κανονισμό (ΕΚ) αριθ. 2229/2003 το Συμβούλιο επέβαλε οριστικό δασμό αντιντάμπινγκ στις εισαγωγές πυριτίου, καταγωγής Ρωσίας.

Πριν από τη δημοσίευση των οριστικών συμπερασμάτων, ένας Ρώσος παραγωγός-εξαγωγέας πρότεινε αποδεκτή ανάληψη υποχρέωσης, αλλά σε στάδιο κατά το οποίο ήταν αδύνατο, από διοικητικής απόψεως, να συμπεριληφθεί η αποδοχή της ανάληψης αυτής στον οριστικό κανονισμό.

Η εν λόγω πρόταση ανάληψης υποχρέωσης θα γίνει αποδεκτή με απόφαση της Επιτροπής. Επομένως, είναι απαραίτητο να τροποποιηθεί ο κανονισμός (ΕΚ) αριθ. 2229/2003 του Συμβουλίου ώστε να ληφθεί υπόψη η απόφαση αυτή.

Προτείνεται, συνεπώς, στο Συμβούλιο να εγκρίνει τη συνημμένη πρόταση κανονισμού ώστε να δημοσιευθεί ο κανονισμός αυτός στην Επίσημη Εφημερίδα συγχρόνως με την αντίστοιχη απόφαση της Επιτροπής.

Πρόταση ΚΑΝΟΝΙΣΜΟΥ ΤΟΥ ΣΥΜΒΟΥΛΙΟΥ περί τροποποιήσεως του κανονισμού (ΕΚ) αριθ. 2229/2003 του Συμβουλίου για την επιβολή οριστικού δασμού αντιντάμπινγκ και την οριστική είσπραξη του προσωρινού δασμού αντιντάμπινγκ που επιβλήθηκε στις εισαγωγές πυριτίου, καταγωγής Ρωσίας

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη :

τη συνθήκη για την ίδρυση της Ευρωπαϊκής Κοινότητας,

τον κανονισμό (ΕΚ) αριθ. 384/96 του Συμβουλίου, της 22ας Δεκεμβρίου 1995, για την άμυνα κατά των εισαγωγών που αποτελούν αντικείμενο ντάμπινγκ εκ μέρους χωρών μη μελών της Ευρωπαϊκής Κοινότητας [1] (εφεξής «ο βασικός κανονισμός»), και ιδίως τα άρθρα 8 και 9,

[1] ΕΕ L 56 της 6.3.1996, σ. 1. Κανονισμός, όπως τροποποιήθηκε τελευταία με τον κανονισμό (ΕΚ) αριθ. 461/2004 (ΕΕ L 77 της 13.3.2004, σ. 12).

την πρόταση που υπέβαλε η Επιτροπή κατόπιν διαβουλεύσεων με τη συμβουλευτική επιτροπή,

Εκτιμώντας τα εξής:

(1) Με τον κανονισμό (ΕΚ) αριθ. 2229/2003 [2], το Συμβούλιο επέβαλε οριστικούς δασμούς αντιντάμπινγκ στις εισαγωγές πυριτίου, καταγωγής Ρωσίας (εφεξής «ο κανονισμός για την επιβολή οριστικού δασμού").

[2] ΕΕ L 339 της 24.12.2003, σ. 3.

(2) Οι SKU LLC, Sual-Kremny-Ural και ZAO KREMNY, συνεργαζόμενοι παραγωγοί-εξαγωγείς της Ρωσίας, που ανήκουν στον όμιλο SUAL Holding, καθώς και ο συνδεόμενος με αυτούς έμπορος, ASMP GmbH, στην Ελβετία (εφεξής καλούμενοι από κοινού «η εταιρεία») πρότειναν αποδεκτή ανάληψη υποχρέωσης πριν από τη δημοσίευση των οριστικών συμπερασμάτων αλλά σε στάδιο κατά το οποίο ήταν αδύνατο, από διοικητικής πλευράς, να συμπεριληφθεί η αποδοχή της ανάληψης αυτής στον κανονισμό για την επιβολή οριστικού δασμού.

(3) Με την απόφαση αριθ. [...] [3], η Επιτροπή απεδέχθη την ανάληψη υποχρέωσης που πρότεινε η εταιρεία. Οι λόγοι αποδοχής της εν λόγω ανάληψης υποχρέωσης αναφέρονται στην εν λόγω απόφαση. Το Συμβούλιο αναγνωρίζει ότι η επανεξετασθείσα ανάληψη υποχρέωση εξαλείφει τις ζημιογόνους επιπτώσεις της πρακτικής ντάμπινγκ και μειώνει στο ελάχιστο τον κίνδυνο καταστρατήγησης υπό μορφή διασταυρούμενης αντιστάθμισης με άλλα προϊόντα.

[3] Βλ. σελίδα [...] της παρούσας Επίσημης Εφημερίδας.

(4) Ενόψει της αποδοχής της ανάληψης υποχρέωσης, είναι σκόπιμο να τροποποιηθεί αναλόγως ο κανονισμός (EΚ) αριθ. 2229/2003,

ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:

Άρθρο 1

Ο κανονισμός (ΕΚ) αριθ. 2229/2003 τροποποιείται ως εξής:

1. Το άρθρο 2 επαναριθμείται ως άρθρο 3 και το άρθρο 3 επαναριθμείται ως άρθρο 4.

2. Προστίθεται νέο άρθρο 2, το οποίο έχει ως εξής:

«1. Τα εισαγόμενα προϊόντα που διασαφίζονται για θέση σε ελεύθερη κυκλοφορία από τις εταιρείες που πρότειναν αναλήψεις υποχρεώσεων, οι οποίες έγιναν αποδεκτές με την απόφαση [...] της Επιτροπής και κατονομάζονται σ'αυτήν, απαλλάσσονται από τους δασμούς αντιντάμπινγκ που επιβάλλονται με το άρθρο 1, εφόσον κατασκευάζονται, παράγονται, αποστέλλονται και τιμολογούνται απευθείας από τις εν λόγω εταιρείες στον πρώτο ανεξάρτητο πελάτη στην Κοινότητα και εφόσον συνοδεύονται από εμπορικό τιμολόγιο που περιέχει τουλάχιστον τα στοιχεία που περιλαμβάνονται στο παράρτημα και από πιστοποιητικό που αναφέρει τη χημική ανάλυση κάθε τύπου του εν λόγω προϊόντος που διευκρινίζεται στο εμπορικό τιμολόγιο.

2. Η απαλλαγή από τον δασμό εφαρμόζεται υπό την προϋπόθεση ότι τα εμπορεύματα που διασαφίζονται και προσκομίζονται στο τελωνείο αντιστοιχούν ακριβώς στην περιγραφή που περιλαμβάνεται στο εμπορικό τιμολόγιο και στο πιστοποιητικό χημικής ανάλυσης.»

3. Προστίθεται το ακόλουθο παράρτημα:

«ΠΑΡΑΡΤΗΜΑ

Στο εμπορικό τιμολόγιο που συνοδεύει τις πωλήσεις πυριτίου στην Κοινότητα που υπόκεινται στην ανάληψη υποχρέωσης, πρέπει να αναφέρονται τα ακόλουθα στοιχεία:

1. Ο τίτλος «ΕΜΠΟΡΙΚΟ ΤΙΜΟΛΟΓΙΟ ΠΟΥ ΣΥΝΟΔΕΥΕΙ ΤΑ ΕΜΠΟΡΕΥΜΑΤΑ ΠΟΥ ΥΠΟΚΕΙΝΤΑΙ ΣΕ ΑΝΑΛΗΨΗ ΥΠΟΧΡΕΩΣΗΣ».

2. Η επωνυμία της εταιρείας, η οποία αναφέρεται στο άρθρο 2 παράγραφος 1, που εκδίδει το εμπορικό τιμολόγιο.

3. Ο αριθμός του εμπορικού τιμολογίου.

4. Η ημερομηνία έκδοσης του εμπορικού τιμολογίου.

5. Ο πρόσθετος κωδικός TARIC βάσει του οποίου πρέπει να γίνει ο εκτελωνισμός των εμπορευμάτων του τιμολογίου στα σύνορα της Κοινότητας.

6. Η ακριβής περιγραφή των εμπορευμάτων, δηλαδή:

- ο κωδικός του προϊόντος (PCN),

- η περιγραφή των εμπορευμάτων που αντιστοιχούν στο PCN,

- ο κωδικός παραγωγής της εταιρείας (CPC),

- ο κωδικός ΣΟ,

- η ποσότητα (σε τόνους).

7. Η περιγραφή των όρων πώλησης, στην οποία περιλαμβάνονται τα εξής:

- η τιμή ανά τόνο,

- οι εφαρμοστέοι όροι πληρωμής,

- οι εφαρμοστέοι όροι παράδοσης,

- οι συνολικές εκπτώσεις και μειώσεις.

8. H επωνυμία της εταιρείας που ενεργεί ως εισαγωγέας για την οποία εκδίδεται το τιμολόγιο απευθείας από την εταιρεία.

9. Το ονοματεπώνυμο του υπαλλήλου της εταιρείας που εξέδωσε το εμπορικό τιμολόγιο και η ακόλουθη δήλωση υπογεγραμμένη:

«Ο υπογράφων, πιστοποιώ ότι η πώληση για άμεση εξαγωγή στην Ευρωπαϊκή Ένωση των εμπορευμάτων που καλύπτονται από το παρόν τιμολόγιο, πραγματοποιείται στο πλαίσιο και σύμφωνα με τους όρους της ανάληψης υποχρέωσης που προτάθηκε από [επωνυμία εταιρείας] και έγινε αποδεκτή από την Ευρωπαϊκή Επιτροπή με την [απόφαση (ΕΚ) αριθ. [...]]. Δηλώνω ότι τα στοιχεία που αναγράφονται στο παρόν τιμολόγιο είναι πλήρη και ακριβή.»

Άρθρο 2

Ο παρών κανονισμός αρχίζει να ισχύει την επόμενη ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.

Βρυξέλλες,

Για το Συμβούλιο

Ο Πρόεδρος